Oud-modelbaas hoor straf op 13 Oktober | Netwerk24
Deur Nation Nyoka, News24 05 Oktober 2017 18:41
Dawie de Villiers Foto: Cornél van Heerden
Die voormalige modelbaas Dawie de Villiers wat skuldig bevind is op 26 aanklagte, onder meer verkragting van 'n kind, sal nog 'n ruk moet wag voordat hy hoor wat sy lot is. Die regter wat die saak aanhoor, moes Donderdag 'n ander dringende saak aanhoor.
De Villiers sou Donderdag voor regter Cassim Moosa verskyn, maar sy saak is tot 13 Oktober vir vonnisverrigtinge uitgestel.
De Villiers is in Februarie skuldig bevind op 26 aanklagte, onder meer verkragting van 'n kind, seksuele aanranding en bedrog.
De Villiers, geklee in 'n pak, het Donderdag in 'n leë hofsaal in die hooggeregshof in Johannesburg saam met sy regsverteenwoordigers gesit en wag.
Sy vonnisverrigtinge is reeds 'n paar keer uitgestel nadat sy verhoor in Augustus 2015 begin het.
Die hof het met sy skuldigbevinding bevind dat De Villiers 'n swak getuie was en dat sy weergawe van die gebeure vol weersprekings was.
De Villiers het tydens sy verhoor aangevoer dat staatsgetuies gejok het en met M-Net se Carte Blanche-program saamgesweer het om sy reputasie en sy modelagentskap skade te berokken.